Sabiex tkompli d-diskussjoni dwar id-direzzjoni tal-ġejjieni tal-UE b'27, illum il-Kummissjoni organizzat dibattitu ta' orjentazzjoni dwar il-ġejjieni tad-difiża Ewropea. Fir-rigward ta' kwistjonijiet ta' sigurtà u difiża, il-prijorità tal-Kummissjoni ta' Juncker, sa minn meta bdiet il-ħidma tagħha, kienet Ewropa aktar b'saħħitha. Fid-diskors tiegħu dwar l-Istat tal-Unjoni tal-2016, il-President Juncker ħabbar il-ħolqien ta' Fond Ewropew għad-Difiża, u qal: “L-Ewropa ma tistax tkompli tvinċi fuq is-saħħa militari tal-oħrajn. (…) "Biex id-difiża Ewropea tkun b'saħħitha, jeħtieġ li l-industrija tad-difiża Ewropea tkun innovattiva.” Meta jitqies li s-sitwazzjoni tas-sigurtà fil-viċinat tal-Ewropa qed tiggrava u r-raġunijiet ekonomiċi qawwija jwasslu għal aktar kooperazzjoni fl-infiq għad-difiża fost il-pajjiżi tal-UE, il-Kummissjoni temmen li issa huwa ż-żmien biex isiru passi 'l quddiem lejn Unjoni ta' Sigurtà u Difiża. Ir-Rappreżentant Għoli u l-Viċi President, Federica Mogherini, qalet: “Is-sigurtà u d-difiża huma prijoritajiet għall-Unjoni Ewropea minħabba li dawn huma prijoritajiet għaċ-ċittadini kollha tagħna. Mis-sena l-oħra ‘l hawn, qed intejbu d-difiża Ewropea tagħna biex tkun aktar u aktar effettiva bħala fornitur tas-sigurtà kemm fil-fruntieri tagħna kif ukoll lil hinn minnhom, billi ninvestu aktar riżorsi, nibnu kooperazzjoni fost l-Istati Membri u nsaħħu l-kooperazzjoni mill-qrib man-NATO. Id-dinja ta' madwarna qed tinbidel b'rata mgħaġġla, għaldaqstant irridu nindirizzaw sfidi ġodda kuljum: bħala l-Unjoni Ewropea, ħadna r-responsabilità biex nindirizzaw dawn l-isfidi.” Il-Viċi President għall-Impjiegi, it-Tkabbir, l-Investiment u l-Kompetittività, Jyrki Katainen, żied jgħid: “It-tisħiħ tas-sigurtà u d-difiża tal-Ewropa jirrikjedi li l-baġit tad-difiża disponibbli jintuża b'mod aktar effiċjenti. “Id-deċiżjonijiet rigward l-investiment għall-kapaċitajiet tad-difiża jibqgħu f'idejn l-Istati Membri, u rigward id-difiża, il-baġit tal-UE ma jistax jissostitwixxi dak tal-Istati Membri. Madankollu, hemm raġunijiet ekonomiċi u industrijali sinifikanti għal aktar kooperazzjoni, pereżempju fil-qasam tar-riċerka u l-akkwist tad-difiża. Minħabba li l-pressjoni fuq il-baġit nazzjonali tibqa' għolja, neħtieġu nfiq aktar effiċjenti u użu aħjar tal-kapaċitajiet tad-difiża.” Id-dibattitu ta' orjentazzjoni tal-lum se jgħin biex jiggwida l-ħidma tal-Kummissjoni fil-ġimgħat li ġejjin. Qabel il-konferenza Ewropea ta' livell għoli dwar id-difiża u s-sigurtà, li se ssir fis-7 ta' Ġunju fi Praga, il-Kummissjoni se tniedi l-Fond Ewropew għad-Difiża, li kien tħabbar f'Novembru 2016 fil-Pjan ta' Azzjoni Ewropew għad-Difiża. Fl-istess ħin, se tippreżenta dokument ta' riflessjoni ta' terminu itwal li fih se tistabbilixxi x-xenarji possibbli għall-ġejjieni fil-qasam tal-Politika Ewropea tad-difiża. Dan jifforma parti mid-diskussjoni dwar il-ġejjieni tal-UE b'27 imnedija permezz tal-White Paper tal-Kummissjoni dwar il-Ġejjieni tal-Ewropa fl-1 ta' Marzu 2017.http://europa.eu/rapid/press-release_IP-16-4088_mt.htm Hemm raġunijiet validi għal aktar kooperazzjoni fil-qasam tas-sigurtà u d-difiża fl-UE. It-theddid li l-UE qed tiffaċċja ma jirrispettax il-fruntieri nazzjonali. Barra minn hekk, dan qed jiżdied. Għalhekk dan it-theddid jiġi ttrattat l-aħjar billi naħdmu flimkien. Difiża Ewropea b'saħħitha teħtieġ industrija tad-difiża Ewropea b'saħħitha. Hekk kif l-Istati Membri jibdew iżidu l-baġit tagħhom għad-difiża, l-UE tista' tgħinhom biex jonfqu dawn il-fondi b'mod aktar effiċjenti. In-nuqqas ta' kooperazzjoni bejn l-Istati Membri fil-qasam tad-difiża u tas-sigurtà huwa stmat li jiswa bejn EUR 25 biljun u EUR 100 biljun fis-sena. Mat-80 % tal-akkwist pubbliku u aktar minn 90 % tar-Riċerka u t-Teknoloġija jitmexxew fuq bażi nazzjonali. Permezz tal-akkomunament tal-akkwist tal-beni, jistgħu jiġu ffrankati sa 30 % tal-infiq annwali fuq id-difiża (ara l-Iskeda Informattiva dwar ir-raġunijiet għal aktar kooperazzjoni tal-UE fil-qasam tas-sigurtà u d-difiża). Sfond Fil-linji gwida politiċi tiegħu ta' Ġunju 2014, il-President tal-Kummissjoni Jean-Claude Juncker stqarr: "Jeħtieġ li naħdmu biex l-Ewropa tkun aktar b'saħħitha fl-oqsma tas-sigurtà u d-difiża. Tabilħaqq, l-Ewropa hija prinċipalment “setgħa ta' persważjoni”. Iżda fit-tul, anki l-akbar setgħa ta' persważjoni teħtieġ mill-anqas xi kapaċitajiet integrati ta' difiża. Fid-diskors tiegħu dwar l-Istat tal-Unjoni tal-2016, il-President Juncker ħabbar il-ħolqien ta' Fond Ewropew għad-Difiża, u f'Settembru 2016, waqt is-Summit ta' Bratislava, il-mexxejja ta' 27 Stat Membru kkonkludew li: “Għandna bżonn lill-UE mhux biss biex tiggarantixxi l-paċi u d-demokrazija iżda wkoll is-sigurtà tal-poplu tagħna." F'ambjent ġeopolitiku mimli sfidi, qablu fuq il-ħtieġa li jsaħħu l-kooperazzjoni tal-UE fil-qasam tas-sigurtà esterna u d-difiża. B'mod konkret, il-Kunsill Ewropew ta' Diċembru 2016, kellu “jiddeċiedi dwar pjan ta' implimentazzjoni konkret dwar is-sigurtà u d-difiża u dwar kif isir użu aħjar mill-għażliet fit-Trattati, speċjalment rigward il-kapaċitajiet.” F'Novembru 2016, il-Kummissjoni ppreżentat il-Pjan ta' Azzjoni tal-Fond Ewropew għad-Difiża, li jsemmi kif Fond Ewropew għad-Difiża u azzjonijiet oħra jistgħu jgħinu biex l-infiq tal-Istati Membri jsir aktar effiċjenti fil-kapaċitajiet ta' difiża konġunti, biex tissaħħaħ is-sigurtà taċ-ċittadini Ewropej u tiġi promossa bażi industrijali kompetittiva u innovattiva. L-inizjattiva ntlaqgħet tajjeb mill-mexxejja tal-UE waqt il-laqgħat tal-Kunsill Ewropew f'Diċembru 2016 u Marzu 2017, u l-Kummissjoni rċeviet mandat biex tippreżenta proposti qabel is-sajf tal-2017. Il-Pjan ta' Azzjoni Ewropew għad-Difiża huwa parti minn pakkett usa' għad-Difiża li kien hemm qbil dwaru mill-UE27 fi Bratislava. Dan jikkumplimenta żewġ fergħat oħrajn ta' ħidma, jiġifieri l-Pjan għall-Implimentazzjoni tal-Istrateġija Globali fil-qasam tas-Sigurtà u d-Difiża, li jistabbilixxi livell ġdid ta' ambizzjoni għall-Unjoni u jidentifika l-azzjonijiet għat-twettiq tiegħu, kif ukoll l-implimentazzjoni tad-Dikjarazzjoni Konġunta UE-NATO ffirmata mill-President tal-Kunsill Ewropew, mill-President tal-Kummissjoni u mis-Segretarju Ġenerali tan-NATO. Qed jiġi implimentat sett komuni ta' 42 proposta fis-seba' oqsma identifikati fid-Dikjarazzjoni ta' Varsavja. Dan jinkludi t-theddid ibridu, li huwa marbut ukoll mal-Qafas Konġunt biex jiġi miġġieled it-theddid ibridu ta' April 2016, li jibni fuq l-Aġenda Ewropea dwar is-Sigurtà adottata mill-Kummissjoni f'April 2015. Il-progress fuq dawn iż-żewġ aspetti qed tipproċedi b'pass mgħaġġel. Kien biss il-ġimgħa li għaddiet, li l-ministri tad-difiża tal-UE adottaw għadd ta' konklużjonijiet, li se jmexxu l-ħidma 'l quddiem fit-tħejjija għall-Kunsill Ewropew f'Ġunju. Fid-Dikjarazzjoni ta' Ruma, adottata mill-mexxejja tal-UE fil-25 ta' Marzu 2017, il-mexxejja tal-UE impenjaw ruħhom biex joħolqu UE27, li tikkontribwixxi għall-ħolqien ta' industrija tad-difiża aktar kompetittiva u integrata, u ssaħħaħ is-sigurtà u d-difiża komuni tagħha, f'kooperazzjoni u komplementarjetà man-NATO. Il-White Paper dwar il-Ġejjieni tal-Ewropa, ippreżentata fl-1 ta' Marzu 2017, stabbiliet l-isfidi u l-opportunitajiet ewlenin għall-Ewropa fl-għaxar snin li ġejjin. Il-White Paper timmarka l-bidu ta' proċess għall-UE27 biex tiddeċiedi dwar il-ġejjieni tal-Unjoni. Sabiex jiġi xprunat dan id-dibattitu, il-Kummissjoni Ewropea, flimkien mal-Parlament Ewropew u Stati Membri interessati, se jlaqqgħu għadd ta' “Dibattiti dwar il-Ġejjieni tal-Ewropa” madwar l-ibliet u r-reġjuni tal-Ewropa. Il-White Paper hija kkumplimentata minn għadd ta' dokumenti ta' riflessjoni dwar: Għal aktar tagħrif Skeda informattiva: Id-difiża tal-Ewropa: Ir-raġunijiet għal aktar kooperazzjoni tal-UE fil-qasam tas-sigurtà u d-difiża